DEĊIŻJONI TAL-KUMMISSJONI (UE) 2022/2460

tat-13 ta’ Diċembru 2022

dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Iżvezja

(notifikata bid-dokument C(2022) 9240)

(It-test Żvediż biss huwa awtentiku)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat l-Att tal-Adeżjoni tal-Awstrija, tal-Finlandja u tal-Iżvezja mal-Unjoni Ewropea, u b’mod partikolari l-Artikolu 142 tiegħu,

Billi:

(1) Permezz tad-Deċiżjoni 96/228/KE (1), il-Kummissjoni kienet approvat l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Iżvezja (“l-iskema tal-għajnuna Nordika”) kif innotifikat mill-Iżvezja skont l-Artikolu 143 tal-Att tal-Adeżjoni fir-rigward tal-awtorizzazzjoni skont l-Artikolu 142 tal-Att tal-Adeżjoni. Id-Deċiżjoni 96/228/KE ġiet sostitwita bid-Deċiżjoni tal-Kummissjoni C(2010) 6050 (2). Dik id-Deċiżjoni ġiet sostitwita bid-Deċiżjoni tal-Kummissjoni (UE) 2018/479 (3).

(2) Peress li l-awtorizzazzjoni tal-Iżvezja biex timplimenta l-iskema ta’ għajnuna Nordika kif stabbilita fid-Deċiżjoni (UE) 2018/479 tiskadi fil-31 ta’ Diċembru 2022, jenħtieġ li tiġi adottata Deċiżjoni ġdida.

(3) Permezz ta’ ittra tal-1 ta’ Lulju 2022, l-Iżvezja nnotifikat lill-Kummissjoni dwar il-proposta tagħha għall-estensjoni tal-iskema ta’ għajnuna Nordika. L-Iżvezja pproponiet li l-Kummissjoni temenda d-Deċiżjoni (UE) 2018/479 biex tkompli l-iskema b’perjodu ta’ validità ta’ sena itwal, iżżid il-valur ta’ referenza annwali totali, li jimplika xi aġġustament għal-livelli ta’ appoġġ, u bidla fid-data meta l-Iżvezja jenħtieġ li tagħmel proposti għall-emendar u l-estensjoni tal-iskema.

(4) L-għajnuna nazzjonali fit-tul imsemmija fl-Artikolu 142 tal-Att tal-Adeżjoni hija maħsuba biex tiżgura li tinżamm l-attività agrikola fir-reġjuni tat-Tramuntana kif stabbilit mill-Kummissjoni.

(5) Meta jitqiesu l-fatturi msemmija fl-Artikolu 142(1) u (2) tal-Att tal-Adeżjoni, jixraq li jiġu speċifikati l-unitajiet amministrattivi, miġbura skont is-sottoreġjuni, li jinsabu fit-Tramuntana tat-62 parallel jew kontigwi ma’ dak il-parallel, u li huma milquta minn kundizzjonijiet klimatiċi komparabbli li jagħmlu l-attività agrikola partikolarment diffiċli. Dawn is-sottoreġjuni għandhom densità tal-popolazzjoni ta’ 10 abitanti jew inqas għal kull kilometru kwadru, erja agrikola utilizzata (EAU) meqjusa li jiffurmaw 10 % jew inqas tal-erja tas-superfiċje sħiħa tal-muniċipalità, u parti mill-EAU ta’ 20 % jew inqas użata għal għelejjel li jinħartu maħsuba għall-konsum mill-bniedem. Is-sottoreġjuni mdawra minn oħrajn f’dawn iż-żoni jenħtieġ li jiġu inklużi, anki meta dawn ma jissodisfawx l-istess rekwiżiti.

(6) Sabiex tiġi ffaċilitata l-amministrazzjoni tal-iskema u biex tiġi kkordinata ma’ appoġġ skont ir-Regolament (UE) 2021/2115 tal-Parlament Ewropew u tal-Kunsill (4), jixraq li fiż-żoni li jirċievu l-għajnuna skont din id-Deċiżjoni jiġu inklużi l-istess unitajiet muniċipali bħal dawk li jappartjenu għaż-żona delimitata skont l-Artikolu 32(2), it-tieni subparagrafu, tar-Regolament (UE) Nru 1305/2013 tal-Parlament Ewropew u tal-Kunsill (5) u l-Artikolu 71(2) tar-Regolament (UE) 2021/2115 fil-Pjan Strateġiku tal-PAK għall-implimentazzjoni tal-politika agrikola komuni fl-Iżvezja 2023–2027.

(7) Bl-użu tal-istatistika nazzjonali disponibbli bħala bażi u bil-ħsieb li tiġi żgurata applikazzjoni uniformi tas-setturi kollha ta’ produzzjoni, jenħtieġ li s-sena 1993 tkun il-perjodu referenzjarju li jrid jitqies fir-rigward tal-iżvilupp tal-produzzjoni agrikola u l-livell tal-appoġġ ġenerali.

(8) Skont l-Artikolu 142 tal-Att tal-Adeżjoni, l-ammont totali tal-għajnuna mogħtija jenħtieġ li jkun biżżejjed biex tinżamm attività agrikola fir-reġjuni tat-Tramuntana tal-Iżvezja, iżda l-appoġġ ġenerali ma għandux jaqbeż il-livell tal-appoġġ waqt il-perjodu referenzjarju ta’ qabel l-adeżjoni, li jrid jiġi stabbilit. Sabiex jingħata appoġġ skont l-Artikolu 142 tal-Att tal-Adeżjoni f’livell adegwat, filwaqt li jitqiesu l-ispejjeż tal-produzzjoni attwali mingħajr ma jinqabeż il-livell tal-appoġġ stabbilit waqt il-perjodu referenzjarju ta’ qabel l-adeżjoni, jixraq li meta jiġi stabbilit il-livell massimu tal-għajnuna permess skont dak l-Artikolu, jitqies l-iżvilupp fl-indiċi tal-prezzijiet tal-konsumatur mill-1993 sal-2022 fl-Iżvezja.

(9) B’konsegwenza, abbażi tad-data mill-1993 sa tmiem April 2022, jenħtieġ li l-ammont massimu annwali tal-għajnuna jiġi stabbilit bħala ammont ta’ SEK 473,75 miljun, ikkalkulat bħala ammont medju fuq perjodu ta’ sitt snin mill-1 ta’ Jannar 2023 sal-31 ta’ Diċembru 2028.

(10) Sabiex tiġi ssimplifikata l-iskema tal-għajnuna Nordika u biex l-Iżvezja jkollha l-flessibilità biex l-għajnuna tingħata lil setturi ta’ produzzjoni differenti, jenħtieġ li jiġi stabbilit ammont massimu ta’ għajnuna medja annwali għall-appoġġ totali, inkluż appoġġ massimu separat għall-produzzjoni u t-trasport tal-ħalib tal-baqra bil-ħsieb li tiġi żgurata d-distribuzzjoni bilanċjata tal-appoġġ.

(11) Jenħtieġ li din l-għajnuna tingħata kull sena abbażi tal-fatturi ta’ produzzjoni (unitajiet ta’ bhejjem u ettari), minbarra l-ħalib tal-baqra li jenħtieġ li jingħata abbażi tal-unitajiet ta’ produzzjoni (kilogrammi) fi ħdan il-limiti totali stabbiliti b’din id-Deċiżjoni.

(12) Bil-ħsieb li jiġu permessi reazzjonijiet rapidi għall-volatilità tal-prezzijiet tal-produzzjoni agrikola u li jinżammu l-attivitajiet agrikoli fir-reġjuni tat-Tramuntana tal-Iżvezja, jixraq li għal kull sena kalendarja, l-Iżvezja titħalla tistabbilixxi l-ammont tal-għajnuna għal kull settur fi ħdan kategorija ta’ għajnuna u għal kull unità ta’ produzzjoni.

(13) F’dan ir-rigward, l-Iżvezja jenħtieġ li tiddistingwi l-għajnuna fir-reġjuni tat-Tramuntana tagħha u tistabbilixxi l-ammonti annwali tal-għajnuna skont kemm ikun gravi l-iżvantaġġ naturali u abbażi ta’ kriterji oġġettivi, trasparenti u ġġustifikati oħrajn marbutin mal-għanijiet stipulati fit-tielet subparagrafu tal-Artikolu 142(3) tal-Att tal-Adeżjoni, li huma li jinżammu l-produzzjoni primarja u l-ipproċessar tradizzjonali li huma adattati b’mod partikulari għall-kundizzjonijiet klimatiċi tar-reġjuni kkonċernati, li jittejbu l-istrutturi tal-produzzjoni, tal-kummerċjalizzazzjoni u tal-ipproċessar tal-prodotti agrikoli, li jiġi ffaċilitat id-disponiment tat-tali prodotti, u li jiġi żgurat li jitħarsu l-ambjent u l-kampanja.

(14) Jenħtieġ li l-għajnuna titħallas kull sena abbażi tan-numru attwali tal-fatturi ta’ produzzjoni eliġibbli. Madankollu, jenħtieġ li l-Iżvezja titħalla tħallas l-għajnuna f’pagamenti kull xahar għall-ħalib tal-baqra, għat-tiġieġ tal-bajd u għall-ħnieżer għall-qatla, kif ukoll għat-trasport tal-ħalib tal-baqra. L-għajnuna għall-ħalib tal-baqra għandha tkun ibbażata fuq il-produzzjoni attwali sabiex tiġi żgurata l-kontinwità fil-produzzjoni.

(15) Jenħtieġ li jiġi evitat ir-riskju li jingħata kumpens żejjed lill-prodotturi billi jiġu rkuprati pagamenti mhux dovuti mill-iktar fis u l-aktar tard qabel l-1 ta’ Ġunju tas-sena ta’ wara.

(16) Kif previst fl-Artikolu 142(2) tal-Att tal-Adeżjoni, jenħtieġ li l-għajnuna li tingħata fil-kuntest ta’ din id-Deċiżjoni ma twassalx għal żieda fil-produzzjoni ġenerali meta mqabbla mal-livell ta’ produzzjoni tradizzjonali fiż-żona koperta mill-iskema tal-għajnuna Nordika.

(17) Għalhekk, jeħtieġ li jiġi stabbilit numru massimu annwali ta’ fatturi ta’ produzzjoni eliġibbli għal kull kategorija ta’ għajnuna, u ammont massimu annwali eliġibbli għall-produzzjoni tal-ħalib tal-baqra, fl-istess livell jew inqas minn dak tal-perjodi referenzjarji.

(18) Sabiex jiġu rispettati l-medji ta’ ħames snin, meta n-numru ta’ fatturi ta’ produzzjoni f’kategorija, jew l-ammont ta’ produzzjoni tal-ħalib tal-baqra, jaqbeż il-livell massimu f’sena partikolari, jenħtieġ li n-numru ta’ fatturi ta’ produzzjoni jew l-ammont ta’ ħalib tal-baqra eliġibbli jitnaqqas b’numru korrispondenti ta’ fatturi ta’ produzzjoni fis-sena kalendarja ta’ wara s-sena li jinqabeż l-ammont massimu, għajr għall-għajnuna għat-trasport tal-ħalib tal-baqra, għat-tiġieġ tal-bajd u għall-ħnieżer għall-qatla, u għall-ħalib tal-baqra li l-ammont eliġibbli għalihom jista’ jitnaqqas b’ammont li jikkorrispondi għall-ammont żejjed fl-aħħar xahar tas-sena li fiha jinqabeż l-ammont massimu.

(19) Peress li n-notifika tal-proposti lill-Kummissjoni għall-estensjoni u l-emendar tal-għajnuna awtorizzata skont din id-Deċiżjoni jenħtieġ li tippermetti t-tħejjija f’waqtha tal-valutazzjoni tal-iskema, jeħtieġ li tali notifika titħalla ssir fl-istess sena bħar-rapport ta’ ħames snin u li jiġi estiż it-tul ta’ żmien tal-validità tal-awtorizzazzjoni tal-iskema ta’ għajnuna Nordika minn ħames snin għal sitt snin.

(20) F’konformità mal-Artikolu 143(2) tal-Att tal-Adeżjoni, l-Iżvezja trid tagħti l-informazzjoni dwar l-implimentazzjoni u l-effetti tal-għajnuna lill-Kummissjoni. Sabiex jiġu vvalutati aħjar l-effetti fit-tul tal-għajnuna u bil-ħsieb li jiġu stabbiliti l-livelli tal-għajnuna bħala medji ta’ snin multipli, jixraq li jsir rapport fuq l-effetti soċjoekonomiċi tal-għajnuna kull ħames snin u li jingħataw rapporti annwali li jkun fihom informazzjoni finanzjarja u ta’ implimentazzjoni oħra meħtieġa biex tiġi żgurata l-konformità mal-kundizzjonijiet stabbiliti f’din id-Deċiżjoni.

(21) Jixraq li jiġu speċifikati r-regoli applikabbli għall-emendi tal-iskema introdotti mill-Kummissjoni jew proposti mill-Iżvezja sabiex jitħarsu l-aspettattivi leġittimi tal-benefiċjarji tal-għajnuna u biex tiġi żgurata l-kontinwità tal-iskema ħalli jkunu jistgħu jiġu segwiti b’mod effiċjenti l-objettivi tal-Artikolu 142 tal-Att tal-Adeżjoni.

(22) Jenħtieġ li l-Iżvezja tiżgura li jittieħdu l-miżuri ta’ kontroll xierqa fejn jidħlu l-benefiċjarji tal-għajnuna. Sa fejn huwa possibbli, jenħtieġ li dawk il-miżuri ta’ kontroll ikunu allinjati ma’ dawk imwettqa skont il-politika agrikola komuni, sabiex tiġi żgurata l-effettività ta’ dawk il-miżuri u t-trasparenza fl-implimentazzjoni tal-iskema tal-għajnuna Nordika.

(23) Sabiex jintlaħaq l-għan taż-żamma ta’ produzzjoni, kif iddikjarat fl-Artikolu 142 tal-Att tal-Adeżjoni, u biex tiġi ffaċilitata l-amministrazzjoni tal-appoġġ, jenħtieġ li din id-Deċiżjoni tapplika mill-1 ta’ Jannar 2023.

(24) Għal raġunijiet ta’ ċarezza, jenħtieġ li d-Deċiżjoni (UE) 2018/479 titħassar. Jixraq li jiġu previsti miżuri tranżizzjonali fir-rigward tar-rapportar skont l-Artikolu 142 tal-Att tal-Adeżjoni, dwar l-appoġġ imħallas fl-2018-2022 skont id-Deċiżjoni tal-Kummissjoni (UE) 2018/479,

ADOTTAT DIN ID-DEĊIŻJONI:

Artikolu 1 Għajnuna awtorizzata 1. Mill-1 ta’ Jannar 2023 sal-31 ta’ Diċembru 2028, l-Iżvezja hija awtorizzata li timplimenta skema ta’ għajnuna fit-tul għall-agrikoltura fir-reġjuni tat-Tramuntana tagħha elenkati fl-Anness I. 2. L-ammont totali tal-għajnuna mogħtija ma għandux jaqbeż SEK 473,75 miljun kull sena kalendarja. L-ammonti massimi annwali għandhom jiġu kkunsidrati bħala medji annwali tal-għajnuna mogħtija fil-perjodu ta’ sitt snin kalendarji koperti b’din id-Deċiżjoni. 3. Il-kategoriji tal-għajnuna u s-setturi ta’ produzzjoni għal kull kategorija, l-ammonti medji massimi annwali permessi, kif speċifikat fil-paragrafu 2, inkluż l-ammont massimu separat għall-produzzjoni u t-trasport tal-ħalib tal-baqra, kif ukoll in-numru massimu annwali tal-fatturi ta’ produzzjoni eliġibbli għal kull kategorija ta’ għajnuna, huma stabbiliti fl-Anness II. 4. L-għajnuna għandha tingħata abbażi tal-fatturi ta’ produzzjoni jew l-ammonti ta’ produzzjoni eliġibbli kif ġej: (a) kull kilogramma ta’ ħalib tal-produzzjoni attwali għall-produzzjoni tal-ħalib tal-baqra; (b) għal kull unità tal-bhejjem għat-trobbija tal-annimali; (c) kull ettaru għall-produzzjoni tal-għelejjel u l-ortikultura, inkluż il-frott artab; (d) bħala kumpens għall-ispejjeż attwali tat-trasport tal-ħalib tal-baqra, bi tnaqqis ta’ kwalunkwe appoġġ pubbliku ieħor għall-istess spejjeż. Tista’ tingħata għajnuna marbuta biss mal-ammonti ta’ produzzjoni lill-produzzjoni tal-ħalib tal-baqra, u l-għajnuna ma għandha qatt tkun marbuta ma’ produzzjoni futura. Ir-rati tal-konverżjoni f’unitajiet ta’ bhejjem għal tipi differenti ta’ bhejjem huma stabbiliti fl-Anness II. 5. F’konformità mal-paragrafu 3 u fil-limiti stabbiliti fl-Anness II, il-Iżvezja għandha tiddistingwi l-għajnuna fir-reġjuni tat-Tramuntana tagħha u tistabbilixxi, ta’ kull sena, l-ammonti tal-għajnuna għal kull fattur tal-produzzjoni, għal kull kost jew għal kull unità tal-produzzjoni abbażi ta’ kriterji oġġettivi marbutin ma’ kemm ikun gravi l-iżvantaġġ naturali u ma’ fatturi oħrajn li jikkontribwixxu biex jintlaħqu l-għanijiet stipulati fl-Artikolu 142(3), it-tielet subparagrafu, tal-Att tal-Adeżjoni.

Artikolu 2 Perjodi Referenzjarji Il-perjodu referenzjarju msemmi fit-tieni inċiż tal-Artikolu 142(3), l-ewwel subparagrafu, tal-Att tal-Adeżjoni għandu jkun l-1993 fir-rigward kemm tal-kwantitajiet kif ukoll tal-livell tal-appoġġ stabbiliti fl-Artikolu 1 ta’ din id-Deċiżjoni.

Artikolu 3 Kundizzjonijiet għall-għoti tal-għajnuna 1. Fil-limiti previsti f’din id-Deċiżjoni, l-Iżvezja għandha tistabbilixxi l-kundizzjonijiet għall-għoti tal-għajnuna lid-diversi kategoriji ta’ benefiċjarji. Dawn il-kundizzjonijiet għandhom jinkludu l-kriterji tal-eliġibbiltà u tal-għażla applikati u għandhom jiżguraw li l-benefiċjarji jiġu ttrattati b’mod ugwali. 2. L-għajnuna għandha titħallas lill-benefiċjarji abbażi tal-fatturi ta’ produzzjoni attwali jew, fir-rigward tal-produzzjoni tal-ħalib tal-baqra, l-ammont tal-produzzjoni attwali, kif imsemmi fl-Artikolu 1(4). 3. L-għajnuna għandha titħallas kull sena, għajr għall-ħalib tal-baqra, l-għajnuna għat-trasport tal-ħalib tal-baqra, it-tiġieġ tal-bajd u l-ħnieżer għall-qatla li l-għajnuna għalihom tista’ titħallas f’pagamenti kull xahar. 4. Meta jinqabżu n-numru massimu annwali tal-fatturi ta’ produzzjoni jew l-ammonti eliġibbli għall-għajnuna, kif stabbilit fl-Anness II, għandhom jitqiesu bħala tnaqqis korrispondenti fin-numru tal-fatturi ta’ produzzjoni fis-sena ta’ wara l-qbiż meta l-għajnuna titħallas f’pagamenti annwali jew fl-aħħar tax-xahar meta l-għajnuna titħallas fix-xahar. 5. L-Iżvezja għandha tieħu l-miżuri xierqa biex tevita l-qbiż imsemmi fil-paragrafu 4 meta abbażi tal-projezzjonijiet statistiċi uffiċjali jew verifikati uffiċjalment, dan il-qbiż ikun jidher probabbli. 6. Pagament żejjed jew pagament mhux dovut lil benefiċjarju għandu jiġi rkuprat billi jitnaqqsu l-ammonti korrispondenti mill-għajnuna mħallsa lill-benefiċjarju s-sena ta’ wara jew jiġi rkuprat mod ieħor f’dik is-sena meta ma tkun dovuta l-ebda għajnuna lill-benefiċjarju. L-ammonti mhux dovuti għandhom jiġu rkuprati sal-1 ta’ Ġunju tas-sena ta’ wara.

Artikolu 4 Informazzjoni u miżuri ta’ kontroll 1. Bħala parti mill-informazzjoni prevista skont l-Artikolu 143(2) tal-Att tal-Adeżjoni, kull sena qabel l-1 ta’ Ġunju, l-Iżvezja għandha tippreżenta lill-Kummissjoni l-informazzjoni dwar l-implimentazzjoni tal-għajnuna mogħtija skont din id-Deċiżjoni waqt is-sena kalendarja ta’ qabel. L-informazzjoni għandha tikkonċerna, b’mod partikolari: (a) l-identifikazzjoni tal-unitajiet muniċipali li fihom titħallas l-għajnuna permezz ta’ mappa dettaljata u fejn meħtieġ permezz ta’ data oħra; (b) il-produzzjoni totali, li tkopri s-sena rrapportata, tas-sottoreġjuni eliġibbli għall-għajnuna skont din id-Deċiżjoni, espressa fi kwantitajiet għal kull wieħed mill-prodotti speċifikati fl-Anness II; (c) in-numru totali tal-fatturi ta’ produzzjoni u l-kwantitajiet, in-numru tal-fatturi ta’ produzzjoni u l-kwantitajiet eliġibbli għall-għajnuna u n-numru tal-fatturi ta’ produzzjoni u l-kwantitajiet appoġġati għal kull settur ta’ produzzjoni speċifikat fl-Anness II bi tqassim għal kull prodott f’kull settur, inkluż l-indikazzjoni ta’ kwalunkwe qbiż tan-numru massimu annwali permess ta’ fatturi ta’ produzzjoni u ta’ kwantitajiet, kif ukoll id-deskrizzjoni tal-miżuri, jekk ikun hemm, meħuda sabiex jiġi evitat il-qbiż; (d) l-ammont totali tal-għajnuna li ngħatat, l-ammont totali tal-għajnuna li ngħatat għal kull kategorija tal-għajnuna u għal kull tip ta’ produzzjoni, l-ammonti li tħallsu lill-benefiċjarji għal kull fattur tal-produzzjoni jew għal kull unità oħra, kif ukoll il-kriterji li jkunu ntużaw biex l-ammonti tal-għajnuna jiġu ddivrenzjati skont is-sottoreġjuni u t-tipi ta’ azjendi agrikoli jew abbażi ta’ kunsiderazzjonijiet oħrajn; (e) is-sistema ta’ pagamenti li tkun ġiet applikata u d-dettalji dwar kull pagament bil-quddiem li jkun sar abbażi tal-istimi, dwar il-pagamenti finali u dwar il-pagamenti żejda li jkunu ġew innutati u l-irkupru tagħhom; (f) l-ammonti tal-għajnuna mħallsa skont l-Artikolu 32 tar-Regolament (UE) Nru 1305/2013 tal-Parlament Ewropew u tal-Kunsill fl-unitajiet amministrattivi koperti b’din id-Deċiżjoni; (g) ir-referenzi għal-leġiżlazzjoni nazzjonali li abbażi tagħha tiġi implimentata l-għajnuna. 2. Qabel l-1 ta’ Ġunju 2028, minbarra r-rapport annwali li jkopri s-sena 2027, l-Iżvezja għandha tippreżenta rapport lill-Kummissjoni li jkopri l-perjodu ta’ ħames snin mill-1 ta’ Jannar 2023 sal-31 ta’ Diċembru 2027. Dak ir-rapport għandu jindika, b’mod partikolari: (a) l-ammont totali tal-għajnuna li tkun tħallset matul il-perjodu ta’ ħames snin u t-tqassim tiegħu fost il-kategoriji tal-għajnuna, it-tipi ta’ produzzjoni u s-sottoreġjuni; (b) għal kull kategorija ta’ għajnuna, l-ammonti totali tal-produzzjoni kull sena, u għal perjodu ta’ ħames snin, in-numru ta’ fatturi ta’ produzzjoni u l-livelli tad-dħul tal-bdiewa fir-reġjuni eliġibbli għall-għajnuna; (c) l-evoluzzjoni tal-produzzjoni, tal-ipproċessar u tal-kummerċjalizzazzjoni tal-prodotti agrikoli fil-kuntest soċjali u ekonomiku tar-reġjuni tat-Tramuntana; (d) l-effetti tal-għajnuna fuq il-ħarsien tal-ambjent u l-konservazzjoni tal-kampanja; (e) il-proposti għall-iżvilupp fuq terminu medju tal-għajnuna bbażati fuq id-data ppreżentata fir-rapport. 3. L-Iżvezja għandha tipprovdi d-data f’forma kompatibbli mal-istandards statistiċi użati mill-Unjoni. 4. L-Iżvezja għandha tieħu l-passi kollha meħtieġa biex tapplika din id-Deċiżjoni u l-miżuri ta’ kontroll xierqa fejn jidħlu l-benefiċjarji tal-għajnuna. 5. Sa fejn ikun possibbli, il-miżuri ta’ kontroll għandhom ikunu armonizzati mas-sistemi ta’ kontroll li jiġu applikati fil-kuntest tal-iskemi ta’ appoġġ tal-Unjoni.

Artikolu 5 Applikazzjoni tal-emendi 1. Abbażi tal-informazzjoni dwar l-iskema tal-appoġġ imsemmija fl-Artikolu 4, u wara li tikkunsidra l-kuntest nazzjonali u tal-Unjoni tal-produzzjoni agrikola, kif ukoll fatturi rilevanti oħra, sal-1 ta’ Lulju 2028 l-Iżvezja għandha tagħmel proposti xierqa lill-Kummissjoni biex l-għajnuna awtorizzata skont din id-Deċiżjoni tiġi estiża u emendata. 2. Jekk il-Kummissjoni tiddeċiedi li temenda din id-Deċiżjoni, b’mod partikolari abbażi ta’ xi bidla fl-organizzazzjonijiet komuni tas-swieq jew fl-iskema ta’ appoġġ dirett jew abbażi ta’ bidla fl-ammont ta’ kwalunkwe għajnuna nazzjonali mill-Istat awtorizzata, kwalunkwe emenda fl-għajnuna awtorizzata b’din id-Deċiżjoni għandha tibda tapplika biss mis-sena ta’ wara dik li fiha tkun ġiet adottata l-emenda.

Artikolu 6 Tħassir Id-Deċiżjoni (UE) 2018/479 hija mħassra b’effett mill-1 ta’ Jannar 2023. Madankollu, l-Artikolu 4(2) ta’ dik id-Deċiżjoni għandu jkompli japplika għall-għajnuna mogħtija fl-2018-2022 skont dik id-Deċiżjoni.

Artikolu 7 Applikazzjoni Din id-Deċiżjoni għandha tapplika mill-1 ta’ Jannar 2023.

Artikolu 8 Destinatarju Din id-Deċiżjoni hija indirizzata lir-Renju tal-Iżvezja.

Magħmul fi Brussell, it-13 ta’ Diċembru 2022. Għall-Kummissjoni Janusz WOJCIECHOWSKI Membru tal-Kummissjoni

(1) Commission Decision 96/228/KE of 28 February 1996 on a long-term national aid scheme to assist farmers in northern areas of Sweden (ĠU L 76, 26.3.1996, p. 29).

(2) Commission Decision C(2010) 6050 of 8 September 2010 on a long-term national aid scheme to assist farmers in northern areas of Sweden.

(3) Id-Deċiżjoni tal-Kummissjoni (UE) 2018/479 tal-20 ta’ Marzu 2018 dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Iżvezja (ĠU L 79, 22.3.2018, p. 55).

(4) Ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU L 435, 6.12.2021, p. 1).

(5) Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).